Башҡорт ҡатын-ҡыҙҙары хәтәр яугир: янған өйгә инделәр икән – бер ыңғай самауыр ҡайнатырға күмер алып сығалар, тип шаярыу ҡатыш ысынды һөйләгәндәрен ишеткәнегеҙ бармы? Тап ошолай ҡылыҡһырларға була Салауат районында йәшәп ижад итеүсе үҙешмәкәр композитор, бейеүсе, йырсы, ҡумыҙсы, алып барыусы, һүҙ оҫтаһы, режиссер Альбина Ғәзим ҡыҙы Ғәйфуллинаны. Нимәгә тотонһа, шул ҡулынан килә. Һәр йыры өсөн ҡатмарлы костюмдарҙың дизайнын үҙе уйлап сығара. Күңеле уның – урғылып-ташып торған моң сығанағы, ижадында – ил хәстәре. Альбинаның йырҙарын Башҡортостандың халыҡ артисткаһы Римма Амангилдина, Башҡортостандың атҡаҙанған артисткаһы Лилиә Рәсүлева, «Башҡорт йыры» финалисткаһы Ләйсән Нурыева, Нефтекаманан Сүриә Ғималова, Ирина Халиҡова кеүек бик күп талантлы йырсылар башҡара.